gps-sporing


 * Hva er GPS, hva brukes det til og hva betyr det for deg og meg?**

GPS står for Global Positioning System og fra tidligere ha vært et militært system har det nå funnet veien til den alminnelige forbruker. Systemet baserer seg på radiosignaler fra satelitter – og disse kan bestemme lengde/bredde og evt høyde //(avhengig av hvor mange satelitter GPS-mottakeren er koblet opp mot).//

Turgåere/jegere har benyttet GPS en stund og vi kjenner det også fra navigasjonssystem i biler, og deretter har vi også fått slik funksjonalitet i mobiltelefonene i forhold til bl.a kartfunksjoner. Det neste som sannsynligvis blir utbredt vil skje med mobiltelefon i forbindelse med det som kalles “augmented reality“; GPS-mottakeren i mobilen vil da finne vår posisjon, og ved å bruke kamerafunksjon kan vi på skjermen ikke bare få fram bilde av f.eks en bygning – men også mer opplysninger om den.

Enkelte mener at vår fysiske verden blir den neste web’en – at vi “kler” på oss et interaktivt lag og at skillet mellom fysisk og virtuell verden slik viskes ut – se f.eks denne artikkelen fra digi.no. Det er selvfølgelig også andre metoder for å registrere hvor vi er; f.eks gjennom wifi-nett, elektroniske låser osv – men her snakker jeg kun om GPS-sporingen.


 * Nye tjenester som har kommet.**

En annen type tjeneste som har kommet som en følge av GPS-sporing er mulighet for å følge med på hvor venner og familie fysisk befinner seg, f.eks gjennom løsninger som Google Latitude //(se også “////Nå vet Google hvor du har vært////” og “////Advarer mot geo-overvåking////“),// Brightkite og mBuddy for å nevne noen få. Ikke bare kan man holde styr på omgangskrets, man kan også få informasjon om butikker, kafeer og annet som foregår i nærheten (jeg nevner bare stikkordet: personalisert og målrettet reklame…). Bilder du tar med mobilen kan bli tagget ikke bare med tidspunkt, men også sted – både en fordel og en ulempe (avhengig av hvilket ståsted man har).


 * For og mot.**

Alle innser jo nytten av navigasjon i bilen – i alle fall når vi er på ukjente veier…Det kan også være fornuftig å få informasjon om f.eks gode spisesteder eller severdigheter av ulikt slag, og kanskje er det flott at bilder o.l blir automatisk tagget med informasjon om både når og hvor motivet er forevighet – vi laster det gjerne rett fra mobil opp i den store web2.0-skyen. Sosiale medier gjør at vi blir mer synlige – og jeg kan forstå at enkelte synes det er stas å se hvor vennene befinner seg fysisk. Andre igjen knytter spørsmålstillingen opp mot sikkerhet; å kunne spore både hvor barn og bil befinner seg.

På den andre siden er det lett at dette blir overvåking og jeg får litt slik “storebror ser deg”-følelse, og det føles ikke godt. En ting er at andre kan se hvor du er akkurat når du er der, men jeg regner med at opplysningene også blir lagret i noe form for register – og dette kan selvfølgelig få negative konsekvenser. Er det slik at det er steder vi ikke lenger vil besøke fordi vi er redd for at det blir registrert at vi er der //(man kan se for seg uheldige konsekvenser uten alt for mye fantasi).//

EFF – Electronic Frontier Foundation har kommet med en rapport “On Locational Privacy, and How to Avoid Losing it Forever” hvor man advarer mot slike stedsbevisste nett-tjenester og ikke minst registrering/lagring av disse opplysningene. De mener vi har krav på at vi skal ha en rett til å befinne oss på steder uten at det blir registrert og trekker bl.a opp noen problemområder; var du på abortklinikk, besøkte du et AIDS-senter, sjekket du inn på et motell rundt lunsjtider osv. De har noen forslag til hvordan man kan ivareta privatlivet samtidig som man ikke mister fordelen av elektroniske tjenester – i forbindelse med bomveier kan man bruke elektronisk valuta framfor at passeringer er koblet mot person og/eller kjøretøy og i forbindelse med mobiltjenestene nevnt over bør man sørge for at kryptering ivaretar anonymitet //(blir nesten litt som når man bruker kryptert epost – da ser bare de som skal se informasjonen hva som faktisk står i den, alle andre ser bare kryptiske tegn).//